b'\n_START_ARTICLE_\nJepr\xc5\xa1ki u\xc4\x8ditelj\n_START_PARAGRAPH_\nJepr\xc5\xa1ki u\xc4\x8ditelj je novela Simona Jenka. Prvi\xc4\x8d je bila objavljena v Slovenskem glasniku leta 1858 in je njegova zadnja novela.\n_START_SECTION_\nInterpretacija\n_START_PARAGRAPH_\nSnov v noveli je zajeta iz kme\xc4\x8dkega \xc5\xbeivljenja. Ne gre za ljubezensko zgodbo, \xc5\xbeenske osebe nimajo tako odlo\xc4\x8dilne vloge kakor ciganka v Spominih in nevesta v Tilki, temve\xc4\x8d stojijo predvsem v ozadju dogodkov. Glavna oseba ni kme\xc4\x8dki \xc4\x8dlovek, temve\xc4\x8d povpre\xc4\x8den va\xc5\xa1ki u\xc4\x8ditelj, okoli katerega se odvija vsa zgodba._NEWLINE_Paternu (1974) pravi, da je junak Jenkove novele pravi antiheroj, neznatne\xc5\xbe sredi brezobzirnega sveta resni\xc4\x8dnosti. Vsi njegovi poskusi, da bi se dokopal do kolikor toliko suverenega polo\xc5\xbeaja, se kon\xc4\x8dujejo v \xc5\xa1e globljih osramotitvah. V ospredju zgodbe je tragika neizbe\xc5\xbenega propada zaradi \xc4\x8dlovekove nemo\xc4\x8di, majhnosti in nepomembnosti pred svetom. Zgodbo, ki je strogo piramidasta, z enim samim vrhom in naglim padcem v smislu sokolje teorije usodnega obrata, pripoveduje avtor sam. Poglavitni cilj u\xc4\x8diteljeve loterijske strasti je denar.'